Oorsese ambassade waarsku teen Numbi-hekNumbi-hek (Foto: TripAdviser.com) Die Amerikaanse ambassade het vandeesweek ŉ waarskuwing aan sy burgers uitgereik oor die onlangse vlaag van misdaad by die berugte Numbi-hek van die Krugerwildtuin in Mpumalanga. Die ambassade raai in sy kennisgewing burgers aan om liefs van ander hekke na die wildtuin gebruik te maak, gegewe die onlangse moord op die Duitse toeris Jörg Schnarr. “Weens ŉ toename in misdaad beveel die Amerikaanse ambassade in Suid-Afrika aan dat Amerikaanse burgers die Numbi-hek by die Krugerwildtuin vermy en eerder die Paul Kruger- of die Phabeni-hek gebruik wanneer hulle die wildtuin binnegaan en verlaat,” lui die kennisgewing. “Onthou om ten alle tye bewus te wees van wat om jou aangaan wanneer jy reis en stop slegs by aangewese plekke, soos vulstasies.” Die ambassade het ook gemaan dat sy burgers bedag daarop moet wees dat betogings en padsluitings ook gereeld in die gebied voorkom. “Kontak die bestuur van jou gekose verblyf voordat jy na die gebied reis om die huidige pad- en reistoestande te verstaan.” Lindiwe Sisulu, minister van toerisme, het kort ná Schnarr se moord te kenne gegee dat Suid-Afrika ŉ “baie veilige plek” is met “slegs drie” internasionale toeriste wat sedert 1994 in die land dood is. Tog was die aanslag op die toeris nie die eerste aanval naby dié hek nie. Die veiligheid by die hek is sedertdien opgeskerp, maar die departement van toerisme oorweeg steeds om die hek heeltemal te sluit. Selfs SANParke het toeriste aangeraai om liefs van ander hekke na die Krugerwildtuin te gebruik eerder as die Numbi-hek.